GW-kaptein wil toetsrugby vir Skotte speel | Netwerk24
Deur Marnus Kok 27 September 2018 09:16
Kyle Steyn, kaptein en senter van Griekwas se rugbyspan, is verlore vir Suid-Afrikaanse rugby.
Tjeers, ek is op pad Skotland toe! Kyle Steyn in Augustus in aksie teen die Pumas in Mbombela. Foto: Gallo Images
Steyn (24) meld hom op 1 November by Skotland se sewesspan se oefengroep aan. Hy hoop om gekies te word vir die eerste twee toernooie van die nuwe seisoen van Wêreldrugby se sewesreeks, wat later vanjaar begin.
Die reeks in Dubai is op 30 November en 1 Desember voordat Kaapstad (8 en 9 Desember) aan die beurt kom.
Steyn, wie se ma in Skotland gebore is, het reeds vroeër vanjaar vir die Skotte in die toernooie in Las Vegas en Vancouver uitgedraf.
"Ek is by Skotland se sewesspan gekontrakteer en hoop om later ook my plek na die vyftienmankode oop te werk. My toekoms lê daar (Skotland) en ek hoop om die beste te maak van die geleentheid," sê Steyn.
Hy het hom in 2017 by Griekwas aangesluit nadat hy vir die Maties in die Varsitybeker-reeks uitgeblink het en is vanjaar ook met die Poubloues se kapteinskap in die Curriebeker-reeks toevertrou.
Hy sê gerugte dat hy by die Skotse Pro14-span, die Glasgow Warriors aangesluit het, is ongegrond.
"Die kontrakte in Skotland is sentrale kontrakte, maar ek hoop om wel 'n kans by die Warriors te kry."
Behalwe vir Steyn groet die Poubloues 'n rits staatmakers ná afloop van hul laaste Curriebeker-wedstryd van die seisoen op 13 Oktober teen die Haaie in Kimberley.
Die veelsydige agterspeler AJ Coertzen sluit hom by Stade Aurillacois Cantal Auvergne in Frankryk aan, die slot Sintu Manjezi by die Vrystaat en die afrigter Peter Engledow gaan die Hoër Jongenskool Paarl se breier word.